नेपाल संवतको अवसरमा मोटरसाइकल र्‍याली
नेपाली मौलिक संवत् नेपाल संवत ११४४ को अवसरमा नेपालगन्जमा शुभकामना आदानप्रदानसहित मोटरसाइकल र्‍याली निकालिएको छ ।
गजेन्द्र गुरुङखजुरा, कात्तिक २८ गते । नेपाली मौलिक संवत् नेपाल संवत ११४४ को अवसरमा नेपालगन्जमा शुभकामना आदानप्रदानसहित मोटरसाइकल र्‍याली निकालिएको छ ।बाँकेमा क्रियाशील नेवाः खल, पुच र नेवाः गुठीहरुको संयुक्त आयोजनामा नेपालगन्जमा मङ्गलबार बिहान शुभकामना आदानप्रदान र मोटरसाइकल र्‍याली निकालिएको हो ।स्थानीय गणेशमान चोकबाट सुरु भएको र्‍याली नेपालगन्जको विभिन्न चोकहरुसहित प्रसिद्ध बागेश्वरी मन्दिर परिक्रमापछि भृकुटीनगरमा पुगेर समापन भएको थियो । बाँकेका प्रमुख जिल्ला अधिकारी श्रवणकुमार पोखरेलले उद्घाटन गरेर सुरु भएको र्‍याली नेवाः पुच बाँकेका संस्थापक अध्यक्ष बद्रिप्रसाद श्रेष्ठको प्रमुख आतिथ्यतामा समापन भएको थियो ।र्‍यालीमा बाँकेबाट प्रतिनिधित्व गर्ने संघ तथा प्रदेश सांसदहरु, प्रशासन र प्रहरी प्रमुखसहित नेवाः समुदायबाट उल्लेख्य उपस्थिति रहेको थियो । नेपालगन्जको नगर परिक्रमाका क्रममा टोल टोलमा स्थानीयले र्‍यालीको स्वागत गरेको रुट व्यवस्थापन संयोजक दिपेन्द्रकुमार जोशीले बताउनुभयो ।नेवाः पुच बाँकेका अध्यक्ष जितेन्द्र जोशीको अध्यक्षतामा आयोजित शुभकामना आदानप्रदान कार्यक्रममा बोल्ने वक्ताहरुले नेपाल संवत् नेवाः समुदायको मात्र नयाँ वर्ष नभएर सम्पूर्ण नेपालीको भएको बताउनुभयो । 